अब कटनी रूट पर तेजी से दौड़ेंगी ट्रेनें
कटनी रूट के ट्रेनों की रफ्तार 25 दिसंबर से बढ़ जाएगी। ऐसा जैतहरी से हर्री तक बने दोहरी लाइन के शुरू होने से होगा। गुरुवार को कमिश्नर ऑफ रेलवे सेफ्टी (सीआरएस) सुदर्शन नायक ने रेलवे ट्रैक का बारीकी से परीक्षण किया और ट्रेनों को 85 किलोमीटर प्रति घंटे की अधिकतम रफ्तार पर चलाने की अनुमति दी। इसका फायदा यह है कि बिलासपुर-कटनी रूट पर दोहरी लाइन की सुविधा अनूपपुर से हर्री के बीच 45 किलोमीटर तक मिल गई है।
कटनी रूट पर सिंगल लाइन होने के चलते ट्रेनों की रफ्तार धीमी रहती है। ट्रेनों को एक-एक करके बढ़ाना पड़ता है। इस रूट पर दोहरीकरण का काम तेजी से चल रहा है। 90 किलोमीटर के रूट को छोटे-छोटे सेक्शन में बांटा गया है और निर्माण चरणबद्ध तरीके से हो रहा है। इसी क्रम में गुरुवार को जैतहरी से निगोरा, निगोरा से वेंकट नगर और वेंकट नगर से हर्री सेक्शन की जांच हुई। सीआरएस ने बिलासपुर डीआरएम रविंद्र गोयल सहित जोन के आला अफसरों के साथ सेक्शन का परीक्षण किया। अत्याधुनिक उपकरणों से लैस निरीक्षण स्पेशल के जरिए पटरियों की क्षमता का आंकलन हुआ। आखिरकार सीआरएस ने नई लाइन पर 85 किलोमीटर की रफ्तार से ट्रेन चलाने की अनुमति दे दी। अब कटनी रूट की 45 किलोमीटर लंबी लाइन पर अप-डाउन दिशा की ट्रेनें अलग-अलग पटरी पर दौड़ेंगी। साफ है कि ट्रैफिक का दबाव और ट्रेनों की लेट लतीफी दोनों में गिरावट आएगी।
hin_Deva hin_Deva hin_Deva